Syd for Blokhus ligger Blokhus Outdoor. Her har ejerne, Inge Vestergaard og Karsten Jepsen, lige siden 2017, da de overtog pladsen,  arbejdet med at invitere den vilde natur ind på campingområdet. - Stedet hed dengang Blokhus Klit Camping og var drevet traditionelt, hvor de enkelte pladser lå i lange rækker og med lige veje. Men vi kunne se mulighederne i at bruge naturen meget mere ved at bygge volde og lave snoede veje, siger Inge Vestergaard, der sammen med sin mand, Karsten Jepsen, udover Blokhus Outdoor også ejer Blokhus By Camping. Hensynet til naturen er rygraden i Blokhus Outdoor, og der bliver tænkt over campingpladsens miljømæssige og sociale ansvar i det daglige. - Som outdoor-overnatningssted fylder naturen selvfølgelig meget i vores bevidsthed, og vi har en grøn og bæredygtig profil. Men det er vigtigt, at vi ikke stiller os til tåls med det, og vi er meget optagede af, hvordan vi kan forpligte os og tage ansvar. I den forbindelse blev vi opmærksomme på FN’s 17 verdensmål, siger Inge Vestergaard. Opfyldte samtlige 17 verdensmål FN’s 17 verdensmål blev vedtaget af verdens stats- og regeringsledere i 2015 for at sikre en bæredygtig udvikling for både mennesker og miljø frem mod 2030. Da Blokhus Outdoor gennemgik verdensmålene opdagede de, at deres campingplads faktisk allerede opfyldte dem alle. - Med verdensmålene har vi fået en tjekliste og handlingsplan, der gør vores ambitioner om ansvarlig og bæredygtig camping meget håndgribelige. Verdensmålene gør kort sagt ansvarligheden konkret for os selv og vores gæster, og det er guld værd, siger Inge Vestergaard. En lille indsats kan gøre en stor forske l Som gæst hos Blokhus Outdoor tænker man ikke nødvendigvis over, at campingpladsen lever op til FN’s 17 verdensmål, da den papirfri politik, affaldssorteringen, vandspareanordninger, de svanemærkede rengøringsmidler og den energirigtige belysning og varme indgår som en naturlig del af driften. I fremtiden vil campingpladsen dog gøre de mange initiativer tydeligere for gæsterne. - Vi tror på, at selv en lille indsats kan gøre en stor forskel, og det vil vi gerne give videre til vores gæster. Vores målrettede indsats overfor madspild har for eksempel allerede gjort en stor forskel i vores butik, og fra i år vil vi derfor dele vores erfaringer med gæsterne. Samtidig håber vi, at vores fokus på at skabe bæredygtig natur med høj biodiversitet på campingområdet vil give vores gæster nogle gode oplevelser med naturen, som de vil tage med sig hjem, siger Inge Vestergaard.

Referat:
Hos Blokhus Outdoor bruger man FN’s verdensmål som rettesnor for campingoplevelsen.